BEGRUNDELSE

1. BAGGRUND FOR FORSLAGET

I traktaten om Den Europæiske Unions funktionsmåde (TEUF) skelnes der mellem på den ene side de beføjelser, der kan tillægges Kommissionen til at vedtage almengyldige ikke-lovgivningsmæssige retsakter, der udbygger eller ændrer visse ikke-væsentlige bestemmelser i den lovgivningsmæssige retsakt, jf. artikel 290, stk. 1, i TEUF (delegerede retsakter), og på den anden side de beføjelser, der skal tillægges Kommissionen til at vedtage ensartede betingelser for gennemførelse af Unionens juridisk bindende retsakter, jf. artikel 291, stk. 2, i TEUF (gennemførelsesretsakter).

I forbindelse med vedtagelsen af Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser[1], har Kommissionen forpligtet sig[2] til at undersøge retsakter, der ikke blev tilpasset forskriftsproceduren med kontrol, førend Lissabontraktaten trådte i kraft, i lyset af de kriterier, der er fastlagt i TEUF og særligt artikel 290.

I forbindelse med tilpasningen af Europa-Parlamentets og Rådets forordning (EF) nr. 1365/2006 af 6. september 2006 om statistik over godstransport ad indre vandveje[3] til de nye regler i TEUF, bør de beføjelser, som Kommissionen for nuværende tillægges i henhold til nævnte forordning, udmøntes i beføjelser til at vedtage delegerede retsakter og/eller gennemførelsesretsakter.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Der var ikke behov for interessenthøringer eller konsekvensanalyser.

3. JURIDISKE ASPEKTER AF FORSLAGET

Hvad angår forordning (EF) nr. 1365/2006 foreslås det, at Kommissionen gives beføjelse til at vedtage delegerede retsakter for at kunne tilpasse tærsklen for statistisk dækning af transport ad indre vandveje, for at kunne tilpasse definitionerne og vedtage yderligere definitioner, lige så vel som for at kunne vedtage delegerede retsakter for at kunne tilpasse dataindsamlingens omfang og indholdet af bilagene.

Kommissionen bør ydermere tillægges gennemførelsesbeføjelser med henblik på at sikre ensartede forhold vedrørende nærmere regler for indberetning af data til Kommissionen (Eurostat), herunder standarder for dataudveksling, og for Kommissionens (Eurostats) formidling af resultaterne, og på at udarbejde og offentliggøre metodologiske krav og kriterier til sikring af kvaliteten af de producerede data, i overensstemmelse med undersøgelsesproceduren i artikel 5 i forordning (EU) nr. 182/2011.

· Retsgrundlag

Artikel 338, stk. 1, i traktaten om Den Europæiske Unions funktionsmåde.

· Reguleringsmiddel/reguleringsform

Europa-Parlamentets og Rådets forordning (EU).

4. VIRKNINGER FOR BUDGETTET

Forslaget har ingen konsekvenser for EU-budgettet.

· Det Europæiske Økonomiske Samarbejdsområde

Den foreslåede retsakt er af relevans for EØS og bør derfor omfatte hele Det Europæiske Økonomiske Samarbejdsområde.

2013/0226 (COD)

Forslag til

EUROPA-PARLAMENTETS OG RÅDETS FORORDNING

om ændring af forordning (EF) nr. 1365/2006 om statistik over godstransport ad indre vandveje for så vidt angår tillæggelse af delegerede beføjelser og gennemførelsesbeføjelser til Kommissionen for vedtagelsen af visse foranstaltninger

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 338, stk. 1,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

efter den almindelige lovgivningsprocedure, og

ud fra følgende betragtninger:

(1) Som følge af, at traktaten om Den Europæiske Unions funktionsmåde ("traktaten") er trådt i kraft, bør de beføjelser, Kommissionen har fået tillagt, bringes i overensstemmelse med traktatens artikel 290 og 291.

(2) I forbindelse med vedtagelsen af Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser[4], har Kommissionen forpligtet sig[5] til at undersøge retsakter, der ikke blev tilpasset forskriftsproceduren med kontrol, førend Lissabontraktaten trådte i kraft, i lyset af de kriterier, der er fastlagt i traktaten.

(3) Europa-Parlamentets og Rådets forordning (EF) nr. 1365/2006 af 6. september 2006 om statistik over godstransport ad indre vandveje[6] tillægger Kommissionen beføjelser til at gennemføre nogle af nævnte forordnings bestemmelser.

(4) I forbindelse med tilpasningen af forordning (EF) nr. 1365/2006 til de nye regler i TEUF bør de gennemførelsesbeføjelser, som Kommissionen i øjeblikket er tillagt, udmøntes i beføjelser til at vedtage delegerede retsakter og gennemførelsesretsakter.

(5) Hvad angår forordning (EF) nr. 1365/2006, og for at kunne tage hensyn til den økonomiske og tekniske udvikling, bør beføjelsen til at vedtage retsakter i overensstemmelse med traktatens artikel 290 tillægges Kommissionen vedrørende tilpasningen af tærsklen for statistisk dækning af transport ad indre vandveje, tilpasning af definitionerne og vedtagelsen af yderligere definitioner. Kommissionen bør ydermere tillægges beføjelser til at vedtage delegerede retsakter for at kunne tilpasse dataindsamlingens omfang og indholdet af bilagene.

(6) Kommissionen bør sikre, at disse delegerede retsakter ikke pålægger medlemsstaterne eller respondenterne en væsentlig yderligere administrativ byrde.

(7) Det er navnlig vigtigt, at Kommissionen gennemfører relevante høringer under sit forberedende arbejde, herunder på ekspertniveau. Kommissionen bør i forbindelse med forberedelsen og udarbejdelsen af delegerede retsakter sørge for, at de relevante dokumenter på hensigtsmæssig vis sendes samtidigt og rettidigt til Europa-Parlamentet og Rådet.

(8) For at sikre ensartede betingelser for gennemførelsen af forordning (EF) nr. 1365/2006 bør Kommissionen tillægges gennemførelsesbeføjelser til at vedtage nærmere regler for indberetning af data, herunder standarder for dataudveksling, for Kommissionens (Eurostats) formidling af resultaterne og til at udarbejde og offentliggøre metodologiske krav og kriterier til sikring af kvaliteten af de producerede data. Disse beføjelser bør udøves i overensstemmelse med forordning (EU) nr. 182/2011.

(9) I overensstemmelse med proportionalitetsprincippet er det for at nå det grundlæggende mål at tilpasse de beføjelser, der tillægges Kommissionen, til traktatens artikel 290 og 291, nødvendigt og hensigtsmæssigt at fastsætte bestemmelser om en sådan tilpasning inden for transportstatistik. I overensstemmelse med artikel 5, stk. 4, i traktaten om Den Europæiske Union går denne forordning ikke videre, end hvad der er nødvendigt for at nå dette mål.

(10) Af hensyn til retssikkerheden er det nødvendigt, at procedurerne for vedtagelse af foranstaltninger, der er blevet indledt, men ikke afsluttet, før denne forordnings ikrafttrædelse, ikke berøres af denne forordning.

(11) Forordning (EF) nr. 1365/2006 bør derfor ændres i overensstemmelse hermed —

VEDTAGET DENNE FORORDNING:

Artikel 1

Forordning (EF) nr. 1365/2006 ændres således:

1) I artikel 2 indsættes som stk. 5:

"5. Kommissionen tillægges beføjelser til at vedtage delegerede retsakter i overensstemmelse med artikel 9, under hensyn til den økonomiske og tekniske udvikling, vedrørende tilpasning af tærsklen for statistisk dækning af transport ad indre vandveje."

2) I artikel 3 indsættes følgende stykke:

"Kommissionen tillægges beføjelser til at vedtage delegerede retsakter i overensstemmelse med artikel 9, under hensyn til den økonomiske og tekniske udvikling, vedrørende tilpasning af definitionerne og vedtagelse af yderligere definitioner."

3) I artikel 4 indsættes som stk. 4:

"4. Kommissionen tillægges beføjelser til at vedtage delegerede retsakter i overensstemmelse med artikel 9, under hensyn til den økonomiske og tekniske udvikling, vedrørende tilpasning af dataindsamlingens omfang og indholdet af bilagene."

4) Artikel 5, stk. 2, affattes således:

"2. Kommissionen fastlægger nærmere regler for indberetningen af data til Kommissionen (Eurostat), herunder standarder for dataudveksling, i overensstemmelse med undersøgelsesproceduren i artikel 10, stk. 2."

5) I artikel 6 indsættes følgende stykke:

"Kommissionen vedtager nærmere regler for formidlingen af resultater i overensstemmelse med undersøgelsesproceduren i artikel 10, stk. 2."

6) Artikel 7, stk. 1, affattes således:

"1. Kommissionen fastlægger de metodologiske krav og kriterier beregnet til at sikre kvaliteten af de producerede data i overensstemmelse med undersøgelsesproceduren i artikel 10, stk. 2."

7) Artikel 9 affattes således:

"Artikel 9 Udøvelse af de delegerede beføjelser

1. Beføjelsen til at vedtage delegerede retsakter tillægges Kommissionen på de i denne artikel fastlagte betingelser.

2. Kommissionen sikrer ved udøvelsen af de i artikel 2, stk. 5, artikel 3 og artikel 4, stk. 4, omhandlede beføjelser, at de delegerede retsakter ikke pålægger medlemsstaterne og respondenterne en væsentlig yderligere administrativ byrde.

3. Beføjelsen til at vedtage delegerede retsakter, jf. artikel 2, stk. 5, artikel 3 og artikel 4, stk. 4, tillægges Kommissionen for en ubegrænset periode fra den [Publications office: please insert the exact date of the entry into force of the amending Regulation].

4. Den i artikel 2, stk. 5, artikel 3 og artikel 4, stk. 4 omhandlede delegation af beføjelser kan til enhver tid tilbagekaldes af Europa-Parlamentet eller Rådet.

En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft.

5. Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom.

6. En delegeret retsakt vedtaget i henhold til artikel 2, stk. 5, artikel 3 og artikel 4, stk. 4, træder kun i kraft, hvis hverken Europa-Parlamentet eller Rådet har gjort indsigelse inden for en frist på 2 måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Fristen forlænges med to måneder på Europa-Parlamentets eller Rådets initiativ."

8) Artikel 10 affattes således:

"Artikel 10 Udvalg

1. Kommissionen bistås af Udvalget for det Europæiske Statistiske System, der er nedsat ved Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker(*). Dette udvalg er et udvalg som omhandlet i Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser(**).

2. Når der henvises til dette stykke, anvendes artikel 5 i forordning (EU) nr. 182/2011.

______________

(*) EUT L 87 af 31.3.2009, s. 164.

(**) EUT L 55 af 28.2.2011, s. 13."

9) Bilag G udgår.

Artikel 2

Denne forordning påvirker ikke de procedurer for vedtagelse af foranstaltninger, der er fastsat i forordning (EF) nr. 1365/2006, og som er blevet indledt, men ikke afsluttet, før denne forordnings ikrafttrædelse.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] EUT L 55 af 28.2.2011, s. 1.

[2] EUT L 55 af 28.2.2011, s. 19.

[3] EUT L 264 af 25.9.2006, s. 1.

[4] EUT L 55 af 28.2.2011, s. 13.

[5] EUT L 55 af 28.2.2011, s. 19.

[6] EUT L 264 af 25.9.2006, s. 1.